道林寺送别崔提刑
作者：郭祥正
朝代：宋

paragraphs: 湘江傾瀉明河源，湘山來落如駿奔。
尋幽乘興莫辭遠，白雲中有黄金園。
佛師無心法愈密，徒衆先後陳卑尊。
甘泉噴灑仙籟爽，此身已覺超籠樊。
高堂却見山外水，古鑑磨開蒼蘚昏。
長城深鏁萬家富，老木自作千營屯。
兩洲半没鯨鼓鬣，雙崖斗起天爲門。
滄溟不識幾番變，石泐猶有濤淙痕。
茯苓愈大愈堪食，深鋤但惜傷松根。
登高覽物亦徒爾，秋色况是當離樽。
崔侯才思鋭無敵，蒼鷹得兔霜翎翻。
嗟余染翰愧復正，累句何足先行軒。
故人柄政坐東府，請君獻策安黎元。